Hillary Clinton

Hilari Rodem Klinton (, mergautinė pavardė Hillary Diane Rodham, g. 1947 m. spalio 26 d., Čikagoje, Ilinojuje) – 67-toji JAV valstybės sekretorė, ėjusi pareigas nuo 2009 m. sausio 21 d. iki 2013 m. vasario 1 d.

Biografija 

Hilari Klinton gimė 1947 m. spalio 26 d. Edžvaterio medicinos centre Čikagoje. Jos tėvai priklausė Jungtinei Metodistų bažnyčiai. Kai jai buvo 3 metai šeima persikėlė į Čikagos priemiestį Park Ridžą. Jos tėvas Hjū Rodmanas buvo anglų ir velsiečių kilmės verslininkas, įkūrės nedidelę tekstilės įmonę. Hilari motina buvo Doroti Hovel. Ji turi du jaunesnius brolius Hjū ir Tonį.

Vaikystėje Hilari buvo mėgstama mokytojų valstybinėje Park Ridžo mokykloje. Ji žaidė softbalą, plaukiojo, pelnė daug ženkliukų kaip skautė. Po to ji lankė Rytinę Meino (angl. Maine East) vidurinę mokyklą, kur priklausė mokinių tarybai ir dirbo mokyklos laikraštyje. Ji buvo išrinkta klasės viceprezidentė pirmais metais, bet pralaimėjo klasės prezidento rinkimus dviem berniukams paskutiniais mokslo metais. Vienas jų pasakė Hilari: „Tu esi tikrai kvaila, jei manai, kad mergina gali būti išrinkta prezidente“. Paskutiniais mokslo metais ji ir daug jos laidos mokinių buvo perkelti į nesenai pastatytą Pietinę Meino vidurinę. 1965 m. ji baigė vidurinę tarp 5 % geriausių laidos mokinių.

Hilari tėvai buvo konservatyvių pažiūrų. Ji pati būdama 13 metų lankė potencialius rinkėjus per 1960 m. prezidento rinkiminę kampaniją, agitavo už Niksoną, kuris pralaimėjo Kenedžiui. Ji matė rinkimų sukčiavimo atvejus (pvz., į sąrašus įtraukti rinkėjų adresai, kur yra tušti sklypai), nukreiptus prieš Niksoną. 1964 m. ji buvo Bario Goldvaterio prezidento rinkiminės kampanijos savanorė.

Mokykloje Hilari politines pažiūras pavaikė istorijos mokytojas, kuris buvo aršus antikomunistas, ir pastorius, su kuriuo kartu ji trumpai matėsi su Martynu Liuteriu Kingu 1962 m.

1965 m. Hilari įstojo į Velslėjaus koledžą Masačusetse, kur studijavo politikos mokslus. Pirmaisiais metais ji buvo koledžo Jaunųjų respublikonų prezidentė. Ji rėmė respublikonų kandidatus valstijos rinkimuose, bet Hilari pasitraukė iš posto. 2003 m. ji rašė, kad koledže pasikeitė jos požiūris į pilietinių teisių judėjimą ir Vietnamo karą. Pastariu ji pasakė esanti konservatorė protu ir liberalė širdimi. Ji ketino dirbti sistemoje, kad ją pakeistų. Trečiais mokslo metais ji rėmė jau demokratų kandidatą prezidento rinkimuose Eudženą Makartį. Po Martino Liuterio Kingo nužudymo ji organizavo 2 dienų studentų streiką koledže.

Jos vyras – 42-asis JAV prezidentas Bilas Klintonas, ji buvo šalies Pirmąja ponia nuo 1993 iki 2001 metų.

Demokratų partijos narė, teisininkė. Buvo JAV senatore (jaunesniąja pagal rangą) nuo Niujorko valstijos nuo 2001 m. sausio 3 d. iki paskyrimo į JAV valstybės departamentą.

2006 m. sausį paskelbė ateinančiuose rinkimuose sieksianti JAV prezidento posto. Jos pagrindinis varžovas renkant kandidatą nuo Demokratų partijos buvo Barakas Obama, 2009 m. sausio 20 d. tapęs 44-tuoju JAV prezidentu.

2015 m. balandžio 12 d. politikė pranešė, kad 2016 m. rinkimuose vėl sieks tapti šalies prezidente. Šiuose rinkimuose H. Klinton pralaimėjo Respublikonų partijos kandidatui Donaldui Trampui, gavusi 232 rinkikų kolegijos balsus.

Įvertinimas 
2013 m. Šventojo Andriaus universiteto teisės garbės daktarė

Šaltiniai 

JAV Senato nariai
JAV valstybės sekretoriai
JAV pirmosios ponios